b'\n_START_ARTICLE_\nAlvar Gullichsen\n_START_PARAGRAPH_\nAlvar Gullichsen (s. 28. marraskuuta 1961 Helsinki) on suomalainen kuvataiteilija ja muusikko. H\xc3\xa4net tunnetaan pop-taideteoksistaan ja kuvitteellisesta Bonk Business -yrityksest\xc3\xa4\xc3\xa4n. H\xc3\xa4nen tunnetuihin teoksiinsa kuuluu Bonk-koneiden lis\xc3\xa4ksi Turussa sijaitseva Posankka-teos._NEWLINE_Gullichsen kirjoitti ylioppilaaksi 1980 ja opiskeli Vapaassa taidekoulussa 1981\xe2\x80\x931982 sek\xc3\xa4 Suomen kuvataideakatemiassa 1984\xe2\x80\x931989. Kuvataiteilijana h\xc3\xa4n on ty\xc3\xb6skennellyt vuodesta 1988. Muusikkona h\xc3\xa4n on ty\xc3\xb6skennellyt Riki Sorsan yhtyeen rumpalina 1985\xe2\x80\x931987 ja APA-yhtyeen muusikkona ja laulajana 1986\xe2\x80\x931996. H\xc3\xa4n oli perustamassa Groovy Eldorado feat. Demon Shy -yhtyett\xc3\xa4 2003 ja h\xc3\xa4n on ollut j\xc3\xa4senen\xc3\xa4 my\xc3\xb6s Bad Ass Brass Bandiss\xc3\xa4._NEWLINE_Alvar Gullichsenin is\xc3\xa4 on arkkitehti Kristian Gullichsen ja iso\xc3\xa4iti taidemesenaatti Maire Gullichsen.'